CELEX: 52016PC0075
Language: fi
Date: 2016-02-18
Title: Ehdotus NEUVOSTON PÄÄTÖS hiili- ja terästutkimusrahaston tutkimusohjelman hyväksymisestä sekä ohjelman monivuotisista teknisistä suuntaviivoista tehdyn päätöksen 2008/376/EY muuttamisesta

EUROOPAN KOMISSIO
            Bryssel 18.2.2016
            COM(2016) 75 final
            2016/0047(NLE)
            Ehdotus
            NEUVOSTON PÄÄTÖS
            hiili- ja terästutkimusrahaston tutkimusohjelman hyväksymisestä sekä ohjelman monivuotisista teknisistä suuntaviivoista tehdyn päätöksen 2008/376/EY muuttamisesta
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               •Ehdotuksen tavoitteet
            
            
               Tämän ehdotuksen tavoitteena on muuttaa hiili- ja teräsalojen tutkimusohjelman oikeusperustaa ohjelman hallinnointisääntöjen säännöllisen arvioinnin jälkeen. Muuttamisella on seuraavat tavoitteet: 
            
            
               varmistaa EU:n yleisestä talousarviosta rahoitettavan ja komission vastuulla olevan ohjelman läpinäkyvä hallinnointi panemalla täytäntöön asiantuntijaryhmiä koskevat komission säännöt;
            
            
               helpottaa edunsaajien rahoituksen saatavuutta yksinkertaistamalla sääntöjä ja suhteellisesti yhtenäistämällä niitä yleisen tutkimusohjelman ”Horisontti 2020” sääntöihin, jotka ovat tuttuja hiili- ja teräsalan sidosryhmille;
            
            
               ajantasaistaa oikeusperustaan sisältyvät säännökset erityisesti komitologian osalta. 
            
            
               •Yleinen tausta
            
            
               Euroopan hiili- ja teräsyhteisön (EHTY) perustamissopimuksen voimassaolon päätyttyä vuonna 2012 perustettiin EU:n perussopimuksiin liitetyllä pöytäkirjalla uusi hiili- ja terästutkimusrahasto ja siirrettiin kaikki EHTY:n jäljellä olevat varat tähän uuteen rahastoon.
            
            
               Rahastosta myönnetään sen ohjelman mukaisesti vuosittain noin 50 miljoonaa euroa tutkimukseen ja kehittämiseen (T&K) ja innovointiin hiili- ja teräsaloilla (hiili 27,2 % rahoituksesta ja teräs 72,8 %). Tietämyksen kehittämiseksi ja innovaatioihin kannustamiseksi ohjelman avulla luodaan yhteyksiä toimialan yhteistyökumppaneiden, pk-yritysten, johtavien tutkimuslaitosten ja yliopistojen välille kaikkialla Euroopan unionissa. Se kattaa tuotantoprosessit, voimavarojen käytön ja säilyttämisen, ympäristöön liittyvät parannukset sekä työturvallisuuden hiili- ja terästeollisuuteen liittyvillä aloilla. Ohjelma rahoitetaan EU:n yleisestä talousarviosta (päättyneen) EHTY:n jäljelle jääneistä varoista kertyneillä tuloilla. Ohjelmaa hallinnoi komissio, jonka vastuulla sitä toteutetaan.
            
            
               Neuvosto hyväksyi hiili- ja terästutkimusrahaston hallinnointisääntöjä koskevan oikeusperustan vuonna 2003
                  1
               , ja sitä on jo tarkistettu vuonna 2008
                  2
               . Oikeusperustassa säädetään ohjelman merkityksellisyyden ja sen hallinnointisääntöjen toimivuuden säännöllisestä uudelleenarvioinnista (monivuotiset tekniset suuntaviivat). 
            
            
               •Yhdenmukaisuus muiden alaa koskevien politiikkojen säännösten kanssa
            
            
               Hiili- ja terästutkimusrahaston monivuotisten suuntaviivojen tarkistamiseen vaikuttavat  tutkimuksen ja innovoinnin puiteohjelman (2014–2020) ”Horisontti 2020” oikeusperusta ja erityisesti Horisontti 2020 -ohjelman osallistumista ja tulosten levittämistä koskevista säännöistä annettu Euroopan parlamentin ja neuvoston asetus, jonka tarkoituksena on täydentää Horisontti 2020 -puiteohjelman toimia (oikeusperustan 2 artikla). Tätä täydentävyyttä sovelletaan eri tasoilla (esim. tutkimuskohteet, ohjelmien välineet, talousarviot jne.).
            
            
               Hiili- ja terästutkimusrahaston oikeusperustan ehdotettu tarkistus keskittyy rahaston ohjelman hallinnointisääntöihin (III luku), ja siinä pyritään mahdollisimman pitkälle menevään yhdenmukaistamiseen Horisontti 2020 -puiteohjelman menettelyjen ja käsitteiden kanssa, jotta samat edunsaajat voisivat osallistua kumpaankin ohjelmaan (hiili- ja terästutkimusrahaston ohjelma ja Horisontti 2020). Erityisesti:
            
            
               Rahoitettavan hankkeen eri toimijat (osallistuja, alihankkija, kolmas osapuoli), näiden tukikelpoisuus ja velvollisuudet määritellään Horisontti 2020 puiteohjelmassa käytettyjen määritelmien mukaisesti (uusi 29 a artikla).
            
            
               Ehdotusten arvioinnista vastaavien riippumattomien asiantuntijoiden nimittämistä koskevia Horisontti 2020 -puiteohjelman menettelyjä sovelletaan hiili- ja terästutkimusrahaston ohjelman riippumattomien asiantuntijoiden nimittämiseen (39 artikla).
            
            
               Sallitaan mahdollisuus hyväksyä tukikelpoisina kustannuksina määrä, jonka komissio on vahvistanut pk-yritysten omistajien ja muiden palkkaa saamattomien luonnollisten henkilöiden henkilöstökustannuksiksi (33 artikla). 
            
            
               •Yhdenmukaisuus komission horisontaalisten sääntöjen kanssa
            
            
               Eturistiriitojen välttämiseksi on tarpeen selkiyttää säännöksiä, jotka koskevat komission nimittämiä asiantuntijoita hiili- ja terästutkimusrahaston oikeusperustalla perustettuihin neuvoa-antaviin ja teknisiin ryhmiin. Tarkistetuilla säännöksillä pannaan täytäntöön komission neuvoa-antavia ryhmiä koskevat horisontaaliset säännöt (komission puheenjohtajan tiedonanto Framework for Commission Expert Groups Horizontal rules and public register C(2010)7649).
            
         
         
            
               Tämän vuoksi tarkistetaan neuvoa-antavien ryhmien (21 ja 22 artikla) ja teknisten ryhmien (23 artikla) koostumusta ja tehtäviä. Neuvoa-antavien ryhmien toimivalta suunnataan hallinnointisääntöihin ja menettelyihin, neuvoa-antavien ryhmien ja teknisten ryhmien eroa syvennetään ja niiden jäsenten nimitysmenettelyä selkiytetään.
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Tarkistuksen perustelut
            
            
               Hiili- ja terästutkimusrahaston oikeusperustassa säädetään kahdenlaisesta säännöllisestä arvioinnista:
            
            
               ohjelman merkityksellisyyden suhteen ”Komissio toteuttaa tutkimusohjelman seurannan, jossa myös arvioidaan odotettavissa olevia hyötyjä. Seurannasta laaditaan kertomus vuoden 2013 loppuun mennessä ja sen jälkeen joka seitsemäs vuosi.” (neuvoston päätöksen 2008/376/EY 38 artikla); 
            
            
               hallinnointisääntöjen toimivuuden suhteen  ”Edellä III luvussa vahvistettuja monivuotisia teknisiä suuntaviivoja tarkistetaan seitsemän vuoden välein; ensimmäinen jakso päättyy 31 päivänä joulukuuta 2014. Tätä varten komissio arvioi viimeistään kunkin seitsenvuotiskauden viimeisen vuoden kuuden ensimmäisen kuukauden aikana monivuotisten teknisten suuntaviivojen toimivuuden ja tehokkuuden sekä ehdottaa tarvittaessa muutoksia.” (neuvoston päätöksen 2008/376/EY 40 artikla).
            
            
               Tähän perustuen komissio teki seurannan ja arvioinnin vuonna 2013 sekä vuonna 2014 uudelleenarvioinnin päätöksessä 2008/376/EY säädetyistä monivuotisista teknisistä suuntaviivoista.
            
            
               Seuranta ja arviointi osoitti, että hiili- ja terästutkimusrahasto on täyttänyt tehtävänsä hiili- ja terästeollisuuden kilpailukyvyn tukijana. Monivuotisten teknisten suuntaviivojen toiminnan arviointi puolestaan osoitti, että eräitä muutoksia on tarpeen tehdä hiili- ja terästutkimusrahaston avoimen, moitteettoman ja tehokkaan hallinnon ja asianmukaisen yksinkertaistamisen varmistamiseksi.
            
            
               •Toissijaisuus ja toimintatavan valinta
            
            
               
                  Oikeusperustan mukaan hiili- ja terästutkimusrahaston ohjelman hallinnointi kuuluu yksin komissiolle. Ohjelman hallinnointisääntöjä voidaan muuttaa vain EU:n tasoisesti ja oikeusperustaa tarkistamalla.
               
            
            
               •Suhteellisuusperiaate
            
            
               
                  Neuvoa-antavia ryhmiä ja teknisiä ryhmiä koskevat säännökset on yhdenmukaistettu komission horisontaalisiin avoimuussääntöihin, mutta samalla on kuitenkin säilytetty hiili- ja terästutkimusrahaston oikeusperustan rakenne (sekä ryhmien lukumäärä että niiden ydintoimivaltuudet säilytetään) ja varmistettu komission näiltä ryhmiltä odottaman ammatillisen asiantuntemuksen korkea taso (ryhmien koostumus ja nimitysmenettely).
               
            
            
               3.SIDOSRYHMIEN KUULEMINEN 
            
            
               
                  Hiili- ja terästutkimusrahaston sidosryhmät ovat osallistuneet ehdotusluonnoksen käsittelyyn kertaluonteisissa tapaamisissa, neuvoa-antavien ryhmien kokouksissa (hiilialan neuvoa-antava ryhmä CAG ja teräsalan neuvoa-antava ryhmä SAG) sekä  hiili- ja teräsalan komitean kokouksissa (Horisontti 2020:n ohjelmakomiteaa vastaava elin). Näiden ryhmien jäsenillä on ollut tilaisuus kommentoida ehdotusluonnosta ja komission yksiköillä tilaisuus selittää ehdotuksen perusteita ja erityisesti tarkistettuja sääntöjä, jotka koskevat neuvoa-antavien ja teknisten ryhmien jäsenten nimittämistä. Näitä sääntöjä on sittemmin täsmennetty komission sisäisen lausuntokierroksen jälkeen.
               
            
            
               4.TALOUSARVIOVAIKUTUKSET
            
            
               
                  Ehdotuksella ei ole talousarviovaikutuksia.
               
            
            
               5.LISÄTIEDOT
            
            
               
                  Tarkistus koskee ainoastaan oikeusperustan III lukua (monivuotiset tekniset suuntaviivat). Ohjelman tavoitteita tai soveltamisalaa ei muuteta. 
               
               
                  Muutoksia esitetään vain seuraaviin artikloihin: 21, 22, 24, 25, 27, 28, 29, 33, 38, 39, 41, 42 artikla ja lisättävä uusi 29 a artikla. Muita artikloja ei muuteta.
               
            
            
               Pienten muutosten ja päivitysten lisäksi tehtävät merkittävämmät muutokset on selitetty edellä: asiantuntijaryhmiä koskevat komission avoimuussäännöt (21, 22, 24 artikla), pk-yritysten omistajien ja muiden palkkaa saamattomien luonnollisten henkilöiden henkilöstökustannukset (33 artikla) ja yhdenmukaistaminen Horisontti 2020 -sääntöihin osallistujien, alihankkijoiden ja kolmansien osapuolten ohjelmasta rahoitettuihin hankkeisiin osallistumista koskevien edellytysten osalta (29 a artikla).
            
         
         
            
               2016/0047 (NLE)
            
            
               Ehdotus
            
            
               NEUVOSTON PÄÄTÖS
            
            
               hiili- ja terästutkimusrahaston tutkimusohjelman hyväksymisestä sekä ohjelman monivuotisista teknisistä suuntaviivoista tehdyn päätöksen 2008/376/EY muuttamisesta
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen, 
            
            
               ottaa huomioon Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyn pöytäkirjan EHTY:n perustamissopimuksen voimassaolon päättymisen taloudellisista seurauksista ja hiili- ja terästutkimusrahastosta, 
            
            
               ottaa huomioon Euroopan yhteisön perustamissopimukseen liitetyn, EHTY:n perustamissopimuksen voimassaolon päättymisen taloudellisista seurauksista ja hiili- ja terästutkimusrahastosta tehdyn pöytäkirjan täytäntöönpanon edellyttämistä säännöksistä 1 päivänä helmikuuta 2003 tehdyn neuvoston päätöksen 2003/76/EY
                  3
                ja erityisesti sen 4 artiklan 3 kohdan, 
            
            
               ottaa huomioon Euroopan komission ehdotuksen,
            
            
               ottaa huomioon Euroopan parlamentin lausunnon
                  4
               , 
            
            
               sekä katsoo seuraavaa:
            
            
               (1)Euroopan parlamentin ja neuvoston asetuksella (EU) N:o 1291/2013
                  5
                perustettu tutkimuksen ja innovoinnin puiteohjelma Horisontti 2020 (2014–2020), jäljempänä ’Horisontti 2020 puiteohjelma’, muodostaa kannustimen tarkistaa neuvoston päätöstä 2008/376/EY
                  6
               , jotta voidaan varmistaa, että hiili- ja terästutkimusrahaston tutkimusohjelma, jäljempänä ’hiili- ja terästutkimusrahaston ohjelma’, täydentää Horisontti 2020 -puiteohjelmaa hiili- ja terästeollisuuteen liittyvillä aloilla.
            
            
               (2)Jotta voidaan varmistaa hiili- ja terästutkimusrahaston ohjelmaan ja Horisontti 2020 puiteohjelmaan osallistumiselle yhdenmukaiset puitteet, on tarpeen yhdenmukaistaa eräät  hiili- ja terästutkimusrahaston ohjelmaan osallistumisen säännöt Horisontti 2020 -puiteohjelmassa sovellettavien sääntöjen kanssa. 
            
            
               (3)On syytä tarkistaa neuvoa-antavien ryhmien ja teknisten ryhmien toimivaltuuksia ja koostumusta koskevia sääntöjä erityisesti komission nimittämien asiantuntijoiden osalta, jotta voidaan lisätä avoimuutta sekä yhdenmukaisuutta komission asiantuntijaryhmiä koskevien puitteiden kanssa ja mahdollisuuksien mukaan edistää asiantuntemuksen alojen ja etunäkökohtien tasapainoista edustusta ja optimaalista sukupuolten tasapainoa. 
            
            
               (4)On aiheellista harkita rahoitussääntöjen yksinkertaistamista siten, että voidaan helpottaa pienten ja keskisuurten yritysten (pk-yritykset) osallistumista hiili- ja terästutkimusrahaston ohjelmaan sekä mahdollistaa yksikkökustannusten käyttö pk-yritysten omistajien ja muiden palkkaa saamattomien luonnollisten henkilöiden tukikelpoisten henkilöstökustannusten laskennassa.
            
            
               (5)Päätöksen 2008/376/EY täytäntöön panemiseksi tarvittavat toimenpiteet olisi hyväksyttävä Euroopan parlamentin ja neuvoston asetuksen (EU) N:o 182/2011
                  7
                mukaisesti.
            
            
               (6)Sen vuoksi päätöstä 2008/376/EY olisi muutettava,
            
            
               ON HYVÄKSYNYT TÄMÄN PÄÄTÖKSEN:
            
            
               1 artikla
            
            
               Muutetaan päätös 2008/376/EY seuraavasti: 
            
         
         
            
               1) Korvataan 21 artikla seuraavasti:
            
            
               ”21 artikla
            
            
               Neuvoa-antavien ryhmien tehtävät
            
            
               Kunkin neuvoa-antavan ryhmän tehtävänä on hiileen tai teräkseen liittyvien TTK-kysymysten osalta antaa komissiolle lausuntoja seuraavista:
            
            
               a)
                     tutkimusohjelman yleinen kehitys, 25 artiklan 3 kohdassa tarkoitettu tietopaketti ja tulevat suuntaviivat;
            
            
               b)
                     ohjelman yhdenmukaisuus sekä sen mahdollinen päällekkäisyys muiden yhteisön tasolla ja kansallisesti toteutettavien TTK-ohjelmien kanssa; 
            
            
               c)
                     TTK-hankkeiden seurannassa sovellettavien periaatteiden määrittäminen;
            
            
               d)
                     yksittäisissä hankkeissa tehtävän työn merkityksellisyys;
            
            
               e)
                     II luvun 3 ja 4 jaksossa luetellut tutkimusohjelman tutkimustavoitteet;
            
            
               f)
                     tietopaketissa luetellut vuotuiset ensisijaiset tavoitteet ja tapauksen mukaan ensisijaiset tavoitteet, jotka koskevat 25 artiklan 2 kohdassa tarkoitettuja aihekohtaisia ehdotuspyyntöjä;
            
            
               g)
                     27 ja 28 artiklassa tarkoitettujen TTK-toimien arviointia ja valintaa koskevan oppaan laadinta;
            
            
               h)
                     TTK-toimia koskevien ehdotusten arviointia koskevat säännöt ja menettelyt;
            
            
               i)
                     jäljempänä 25 artiklan 2 kohdassa tarkoitettujen aihekohtaisten ehdotuspyyntöjen laatiminen;
            
            
               j)
                     komission pyynnöstä muut toimenpiteet.”;
            
            
               2) Korvataan 22 artikla seuraavasti:
            
            
               ”22 artikla
            
            
               Hiili- ja teräsalan neuvoa-antavien ryhmien kokoonpano
            
            
               ”1. Kunkin neuvoa-antavan ryhmän kokoonpanon on vastattava liitteessä olevia taulukoita. Tutkimuksen ja innovoinnin pääosaston pääjohtaja nimittää neuvoa-antavien ryhmien jäsenet yksityishenkilöinä, jotka edustavat sidosryhmien yhteistä etua. Jäsenten ei pidä edustaa yksittäistä sidosryhmää vaan eri sidosryhmäorganisaatioiden yhteistä mielipidettä.
            
            
               Nimitykset tehdään 42 kuukauden ajanjaksoksi. Edustajia, jotka eivät enää pysty osallistumaan tehokkaasti ryhmän työhön, eroavat ryhmästä tai eivät noudata Euroopan unionin toiminnasta tehdyn sopimuksen 339 artiklan mukaisia velvoitteita, ei enää kutsuta neuvoa-antavien ryhmien kokouksiin, ja heidät voidaan korvata ryhmän jäljellä olevan toimikauden ajaksi toisella edustajalla. 
            
            
               2. Neuvoa-antavien ryhmien jäsenet valitaan asiantuntijoista, joilla on pätevyys II luvun 3 ja 4 jaksossa tarkoitetuilla aloilla ja jotka ovat vastanneet julkisiin hakemuspyyntöihin. Asiantuntijat voidaan nimittää myös liitteissä olevissa taulukoissa mainittujen tahojen tekemien ehdotusten perusteella. 
            
         
         
            
               Ryhmien jäsenten on toimittava kyseisellä alalla ja oltava perillä alan teollisuuden painopisteistä.
            
            
               3. Komissio pyrkii mahdollisimman hyvin varmistamaan, että kussakin neuvoa-antavassa ryhmässä on korkea asiantuntemuksen taso, asiantuntemuksen alojen ja etunäkökohtien tasapainoinen edustus samoin kuin sukupuolten ja maantieteellisten alueiden tasapainoinen edustus, ottaen huomioon neuvoa-antavien ryhmien erityistehtävät, vaadittava asiantuntemus ja asiantuntijoiden valintamenettelyn tulos.”;
            
            
            
               3) Korvataan 24 artikla seuraavasti:
            
            
               ”24 artikla
            
            
               Hiili- ja teräsalan teknisten ryhmien perustaminen ja tehtävät
            
            
               1. Hiili- ja teräsalan teknisten ryhmien, jäljempänä ’tekniset ryhmät’, tehtävänä on tukea komissiota tutkimus- sekä pilotti- ja demonstrointihankkeiden seurannassa.
            
            
               Tutkimuksen ja innovoinnin pääosaston pääjohtaja nimittää teknisten ryhmien jäsenet, ja nimitys on henkilökohtainen.
            
            
               Edustajia, jotka eivät enää pysty osallistumaan tehokkaasti ryhmän työhön, eroavat ryhmästä tai eivät noudata Euroopan unionin toiminnasta tehdyn sopimuksen 339 artiklan mukaisia velvoitteita, ei enää kutsuta teknisten ryhmien kokouksiin.
            
            
               2. Teknisten ryhmien jäsenet valitaan asiantuntijoista, joilla on pätevyys tutkimusstrategian, hallinnon tai tuotannon alalla II luvun 3 ja 4 jaksossa tarkoitetuilla aloilla ja jotka ovat vastanneet julkisiin hakemuspyyntöihin. 
            
            
               Jäsenten on toimittava asianomaisella alalla ja vastattava tutkimusstrategiasta, hallinnosta tai tuotannosta. 
            
            
               3. Komissio pyrkii varmistamaan, että kussakin teknisessä ryhmässä on korkea asiantuntemuksen taso sekä mahdollisuuksien mukaan eri asiantuntemuksen alojen samoin kuin sukupuolten ja maantieteellisten alueiden tasapainoinen edustus, ottaen huomioon teknisten ryhmien erityistehtävät, vaadittava asiantuntemus ja asiantuntijoiden valintamenettelyn tulos.”;
            
            
               Komissio varmistaa, että käytössä on säännöt ja menettelyt, joiden avulla voidaan asianmukaisesti ehkäistä ja hallita tietyn hankkeen arvioinnista vastaavien teknisten ryhmien jäsenten välisiä eturistiriitoja. Näillä menettelyillä on myös turvattava tasavertainen kohtelu ja oikeudenmukaisuus hankkeiden koko seurantaprosessin ajan. 
            
            
               Teknisten ryhmien kokouspaikat on mahdollisuuksien mukaan valittava niin, että varmistetaan paras mahdollinen hankkeiden seuranta ja tulosten arviointi.”;
            
            
            
               4) Korvataan 25 artikla seuraavasti:
            
            
               ”25 artikla
            
            
               Ehdotuspyyntö
            
            
               1. Ehdotuspyyntö julkaistaan vuosittain. Päivämäärä, josta alkaen ehdotuksia voi esittää, julkaistaan 3 kohdassa tarkoitetussa tietopaketissa. Ellei toisin täsmennetä, määräpäivä ehdotusten jättämiselle arvioitavaksi on kunkin vuoden syyskuun 15 päivä. Jos 15 päivä syyskuuta osuus viikonloppuun taikka on maanantai tai perjantai, määräaika siirtyy automaattisesti 15 päivää syyskuuta seuraavaan työpäivään. Määräpäivä ehdotusten jättämiselle julkaistaan 3 kohdassa tarkoitetussa tietopaketissa. 
            
            
               2. Jos komissio päättää 41 artiklan d ja e alakohdan mukaisesti muuttaa tämän artiklan 1 kohdassa tarkoitettua ehdotusten jättämisen määräpäivää tai julkaista aihekohtaisen ehdotuspyynnön, se julkaisee asiaa koskevat tiedot Euroopan unionin virallisessa lehdessä.
            
         
         
            
               Aihekohtaisissa ehdotuspyynnöissä on ilmoitettava ehdotusten jättämiseen ja arvioimiseen sovellettavat määräpäivät ja menettelyt mukaan luettuna se, onko kyse yksi- vai kaksivaiheisesta menettelystä, samoin kuin tarvittaessa tukikelpoisten hankkeiden tyyppi 14–18 artiklan mukaisesti sekä suunnitellun rahoituksen määrä.
            
            
               3. Komissio varmistaa, että riittävät ohjeet ja tiedot ovat ehdotuspyynnön julkaisemisajankohtana kaikkien mahdollisten osallistujien saatavilla erityisesti komission verkkosivustolla olevan tietopaketin välityksellä. Komissiolta voi pyynnöstä saada myös paperikopion kyseisestä tietopaketista. 
            
            
               Tietopaketissa on esitettävä yksityiskohtaiset osallistumissäännöt, ehdotusten ja hankkeiden hallintoa koskevat menettelyt, hakulomakkeet, ehdotusten jättämiseen sovellettavat säännöt, vakiosopimukset, tukikelpoiset kustannukset, myönnettävän rahoituksen enimmäismäärä, maksuehdot sekä tutkimusohjelman vuotuiset ensisijaiset tavoitteet.
            
            
               Hakemukset on toimitettava komissiolle tietopaketissa esitettyjen sääntöjen mukaisesti.”;
            
            
            
               5) Korvataan 27 artiklan toinen kohta seuraavasti:
            
            
               ”Komissio varmistaa, että kaikkien mahdollisten osallistujien saatavilla on TTK-toimien arviointia ja valintaa koskeva opas.”;
            
            
            
               6) Korvataan 28 artiklan 3 kohta seuraavasti:
            
            
               ”3. Komissio laatii luettelon, jossa hyväksytyt ehdotukset on asetettu paremmuusjärjestykseen.”;
            
            
            
               7) Lisätään 29 a artikla seuraavasti:
            
            
               ”29 a artikla
            
            
               Toimien toteuttaminen
            
            
               1. Osallistujien on toteutettava toimet noudattaen kaikkia tästä päätöksestä, asetuksesta (EU, Euratom) N:o 966/2012 (*) ja asetuksesta (EU) N:o 1268/2012 (**), työohjelmasta tai avustussopimuksesta johtuvia edellytyksiä ja velvoitteita.
            
            
               2. Osallistujat eivät saa tehdä sitoumuksia, jotka ovat ristiriidassa tämän päätöksen tai avustussopimuksen kanssa. Jos osallistuja ei noudata toimen teknistä toteutusta koskevia velvoitteitaan, muiden osallistujien on täytettävä velvoitteet ilman ylimääräistä unionin rahoitusta, jollei komissio erikseen vapauta niitä tästä velvoitteesta. Osallistujien on huolehdittava siitä, että komissiolle ilmoitetaan ajoissa kaikista merkittävistä tapahtumista, joilla voi olla vaikutuksia toimen toteuttamiseen tai unionin etuihin. 
            
            
               3. Osallistujien on toteutettava toimi ja kaikki sen edellyttämät tarpeelliset ja kohtuulliset toimenpiteet. Niillä on oltava käytettävissään tarvittavat voimavarat silloin, kun niitä tarvitaan toimen toteutusta varten. Ne voivat antaa toimeen kuuluvan työn kolmansien osapuolten, myös alihankkijoiden, tehtäväksi, jos se on tarpeen toimen toteuttamiseksi. Osallistujat ovat vastuussa toteutetusta työstä komissiolle ja muille osallistujille. 
            
            
               4. Toimen tiettyjen osien toteuttamisesta tehtävät alihankintasopimukset ovat sallittuja ainoastaan avustussopimuksessa määritellyissä tapauksissa ja asianmukaisesti perustelluissa tapauksissa, joita ei ole voitu ennakoida selvästi avustussopimuksen tullessa voimaan. 
            
            
               5. Muut kolmannet osapuolet kuin alihankkijat voivat toteuttaa toimeen kuuluvan työn avustussopimuksessa vahvistetuin edellytyksin. Kyseinen kolmas osapuoli ja toteutettava työ on määritettävä avustussopimuksessa. 
            
            
               Kyseisille kolmansille osapuolille aiheutuvat kustannukset voidaan katsoa tukikelpoisiksi, jos kolmas osapuoli täyttää kaikki seuraavat edellytykset: 
            
         
         
            
               a) se olisi tukikelpoinen, jos se olisi osallistuja;
            
            
               b) se on liitännäisosallistuja tai sillä on osallistujaan oikeudellinen kytkös, joka edellyttää yhteistyötä, joka ei rajoitu toimeen; 
            
            
               c) se on yksilöity avustussopimuksessa; 
            
            
               d) se noudattaa osallistujaan avustussopimuksen mukaisesti sovellettavia sääntöjä, jotka koskevat kustannusten tukikelpoisuutta ja menojen valvontaa. 
            
            
               6. Osallistujien on noudatettava toimen toteuttamismaan kansallisia lakeja, määräyksiä ja eettisiä sääntöjä. Osallistujien on tarvittaessa pyydettävä asianomaisilta kansallisilta tai paikallisilta eettisiltä toimikunnilta lupa toimen aloittamiseen.
            
            
               
                  (*) Euroopan parlamentin ja neuvoston asetus (EU, Euratom) N:o 966/2012, annettu 25 päivänä lokakuuta 2012, unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta (EUVL L 298, 26.10.2012, s. 1).
               
            
            
               (**) Komission delegoitu asetus (EU) N:o 1268/2012, annettu 29 päivänä lokakuuta 2012, unionin yleiseen talousarvioon sovellettavista varainhoitosäännöistä annetun Euroopan parlamentin ja neuvoston asetuksen (EU, Euratom) N:o 966/2012 soveltamissäännöistä (EUVL L 362, 31.12.2012, s. 1).”;
            
            
            
               8) Korvataan 33 artikla seuraavasti:
            
            
               ”33 artikla
            
            
               Henkilöstökustannukset
            
            
               Tukikelpoisia henkilöstökustannuksia ovat ainoastaan toimeen liittyvää työtä suoraan tekevien henkilöiden tosiasiallisen työajan kustannukset. 
            
            
               Pk-yritysten omistajien ja muiden palkkaa saamattomien luonnollisten henkilöiden henkilöstökustannukset voidaan korvata yksikkökustannusten perusteella.”;
            
            
            
               9) Korvataan 39 artikla seuraavasti: 
            
            
               ”39 artikla
            
            
               Riippumattomien huippuasiantuntijoiden nimeäminen
            
            
               Nimitettäessä 18 artiklassa, 28 artiklan 2 kohdassa ja 38 artiklassa tarkoitettuja riippumattomia huippuasiantuntijoita sovelletaan soveltuvin osin asetuksen (EU) N:o 1290/2013 (*) 40 artiklaa. 
            
            
               
                  (*) Euroopan parlamentin ja neuvoston asetus (EU) N:o 1290/2013, annettu 11 päivänä joulukuuta 2013, tutkimuksen ja innovoinnin puiteohjelman Horisontti 2020 (2014–2020) osallistumista ja tulosten levittämistä koskevista säännöistä ja asetuksen (EY) N:o 1906/2006 kumoamisesta (EUVL L 347, 20.12.2013, s. 81).”;
               
            
            
         
         
            
               10) Korvataan 41 artiklan d alakohta seuraavasti: 
            
            
               ”d) muutokset 25 artiklassa tarkoitettuun määräaikaan;”;
            
            
            
               11) Korvataan 42 artiklan 2 kohta seuraavasti: 
            
            
               ”2. Jos tähän kohtaan viitataan, sovelletaan asetuksen (EU) N:o 182/2011 (*) 5 artiklaa.
            
            
               
                  (*) Euroopan parlamentin ja neuvoston asetus (EU) N:o 182/2011, annettu 16 päivänä helmikuuta 2011, yleisistä säännöistä ja periaatteista, joiden mukaisesti jäsenvaltiot valvovat komission täytäntöönpanovallan käyttöä (EUVL L 55, 28.2.2011, s. 13).”.
               
            
            
               2 artikla 
            
            
               Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  - Neuvoston päätös 2003/78/EY, tehty 1 päivänä helmikuuta 2003, monivuotisten teknisten suuntaviivojen vahvistamisesta hiili- ja terästutkimusrahaston tutkimusohjelmaa varten.
               
               
                  
                     (2)
                  - Neuvoston päätös 2008/376/EY, tehty 29 päivänä huhtikuuta 2008, hiili- ja terästutkimusrahaston tutkimusohjelman hyväksymisestä sekä ohjelman monivuotisista teknisistä suuntaviivoista.
               
               
                  
                     (3)
                  EUVL L 29, 5.2.2003, s. 22.
               
               
                  
                     (4)
                  EUVL C , , s. .
               
               
                  
                     (5)
                  Euroopan parlamentin ja neuvoston asetus (EU) N:o 1291/2013, annettu 11 päivänä joulukuuta 2013, tutkimuksen ja innovoinnin puiteohjelmasta ”Horisontti 2020” (2014–2020) ja päätöksen N:o 1982/2006/EY kumoamisesta (EUVL L 347, 20.12.2013, s. 948).
               
               
                  
                     (6)
                  Neuvoston päätös 2008/376/EY, tehty 29 päivänä huhtikuuta 2008, hiili- ja terästutkimusrahaston tutkimusohjelman hyväksymisestä sekä ohjelman monivuotisista teknisistä suuntaviivoista (EUVL L 130, 20.5.2008, s. 7). 
               
               
                  
                     (7)
                  Euroopan parlamentin ja neuvoston asetus (EU) N:o 182/2011, annettu 16 päivänä helmikuuta 2011, yleisistä säännöistä ja periaatteista, joiden mukaisesti jäsenvaltiot valvovat komission täytäntöönpanovallan käyttöä (EUVL L 55, 28.2.2011, s. 13).